Diari Oficial de la Generalitat Valenciana


Sumari del DOGV 9777, del 30-01-2024 (2024/375)

RESOLUCIÓ de 15 de gener de 2024, del director general de Relacions amb les Corts, de la Presidència de la Generalitat, per la qual es publica el conveni d'encomanda de gestió, pel qual l'Agència Valenciana de Seguretat i Resposta a les Emergències encarrega a l'Ajuntament de Sagunt l'activitat d'instrucció policial en els cursos d'accés a les diferents escales i categories de policia local organitzats per l'IVASPE.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9777

Data del DOGV
:   30-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/375


Data del document
:   15-01-2024

Organisme emissor
:   Presidència de la Generalitat

Tipus de document
:   Resolució

RESOLUCIÓ de 15 de gener de 2024, del director general de Relacions amb les Corts, de la Presidència de la Generalitat, per la qual es publica el conveni d'encomanda de gestió, pel qual l'Agència Valenciana de Seguretat i Resposta a les Emergències encarrega a l'Ajuntament de Sagunt l'activitat d'instrucció policial en els cursos d'accés a les diferents escales i categories de policia local organitzats per l'IVASPE. [2024/375]  
  
La Generalitat Valenciana a través de l'Agència Valenciana de Seguretat i Resposta a les Emergències, i l'Ajuntament de Sagunt han subscrit, prèvia tramitació reglamentària, els dies 29 i 26 de desembre de 2023, respectivament, el conveni d'encomanda de gestió per a l'activitat d'instrucció policial en els cursos d'accés a les diferents escales i categories de Policia Local organitzats per l'IVASPE, per la qual cosa conforme amb el que es preveu en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 15 de gener de 2024 i número 26/2024, procedix la publicació de l'esmentat conveni en el Diari Oficial de la Generalitat Valenciana, que figura annex a esta resolució.  
  
  
  
València, 15 de gener de 2024.- El director general de Relacions amb Les Corts: Jorge Bellver Casaña.  
  
  
Conveni d'encàrrec de gestió, pel qual l'Agència Valenciana de Seguretat i Resposta a les Emergències encarrega a l'Ajuntament de Sagunt l'activitat d'instrucció policial en els cursos d'accés a les diferents escales i categories de policia local organitzats per l'IVASPE  
  
Reunits  
D'una part, Elisa María Núñez Sánchez, consellera de Justícia i Interior de la Generalitat, nomenada per Decret 11/2023, de 19 de juliol, del president de la Generalitat, pel qual nomena les persones titulars de les vicepresidències i de les conselleries, les competències de les quals li venen atribuïdes pel Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, que actua en qualitat de presidenta de l'Agència Valenciana de Seguretat i Resposta a les Emergències (d'ara en avant AVSRE), en nom i representació d'esta, d'acord amb el que establixen els articles 6.1.a i 11.1.b de la Llei 4/2017, de 3 de febrer, de la Generalitat, per la qual es crea l'AVSRE, en conferir a la persona titular de la Presidència de l'AVSRE la signatura de convenis en matèries que siguen competència de l'Agència, la qual es troba autoritzada a tals efectes per Acord del Consell de data 3 de novembre de 2023.  
  
D'una altra part, l'Ajuntament de Sagunt (d'ara en avant Ajuntament), amb NIF B8945432D, i en el seu nom i representació, Dario Moreno Lerga, en qualitat d'alcalde-president de la corporació municipal, de conformitat amb les atribucions que li conferix l'acord adoptat pel Ple de la corporació en sessió extraordinària de 17 de juny de 2023.  
  
Les parts intervenen en la representació i amb les facultats que els seus respectius càrrecs els conferixen, reconeixent-se recíproca capacitat i legitimació bastant en dret per a atorgar i signar el present conveni, i en virtut d'això;  
  
Exposen  
  
Primer. L'article 3.2.b de la Llei 4/2017, de 3 de febrer, per la qual es crea l'AVSRE, establix com un dels objectius d'esta, la direcció i gestió de les polítiques relacionades amb la formació i selecció de policies locals, si bé el Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE, en el seu article 19, atribuïx a l'Institut Valencià de Seguretat Pública i Emergències (d'ara en avant IVASPE), com a òrgan adscrit a esta, les competències en matèria d'investigació, formació i perfeccionament professional, entre altres, de les policies locals.  
  
D'altra banda, la Llei 17/2017, de 13 de desembre, de coordinació de policies locals de la Comunitat Valenciana, en l'article 41, disposa que per a adquirir la condició de funcionari de carrera en els respectius cossos de policia local de la Comunitat Valenciana s'ha de superar el preceptiu curs selectiu de formació a realitzar en l'IVASPE. En conseqüència, els aspirants, després de superar les fases d'oposició o concurs oposició convocades per les diferents corporacions locals, han de realitzar el curs esmentat que se'n deriven d'estes, culminant en l'IVASPE els processos selectius iniciats pels municipis.  
  
  
Segon. El Decret 179/2021, de 5 de novembre, del Consell, d'establiment de les bases i criteris generals per a la selecció, promoció i mobilitat en els cossos de policia local de la Comunitat Valenciana, en l'article 9.7, establix que per a la realització del referit curs selectiu es comptarà amb el personal instructor que ostentarà la condició de personal docent col·laborador de l'IVASPE. En este context i amb la pretensió d'establir un pla de transferència de coneixement, resulta necessari que este personal instructor tinga la condició de policia a fi que puguen transferir els seus coneixements, experiències, destreses i capacitats a l'alumnat participant en els cursos, esdevé una mena de referent, perquè seran els encarregats de l'observació directa i l'avaluació actitudinal d'estos, així com de la impartició de l'especialitat d'instrucció policial al llarg dels cursos.  
  
  
Tercer. No obstant això, en l'actualitat, la Comunitat Valenciana no compta amb un cos de policia autonòmica els efectius de la qual pogueren exercir les labors d'instrucció policial; per això, adduint raons d'eficàcia i perquè no hi ha els mitjans tècnics ni personals idonis per al seu acompliment, l'AVSRE considera convenient, conferir a l'Ajuntament, en haver mostrat l'interés a adherir-se al que s'ha estipulat en el conveni marc de col·laboració subscrit l'11 d'octubre de 2023, entre l'AVSRE i la Federació Valenciana de Municipis i Províncies (d'ara en avant FVMP), un encàrrec de gestió de les regulades en l'article 11 de la Llei 40/2015, d'1 d'octubre, de règim jurídic del sector públic, a través de determinats membres del seu cos de policia local, a fi de coadjuvar en la formació de l'alumnat dels cursos selectius, amb la posada en coneixement de les funcions habitualment exercides per estos efectius.  
  
  
Quart. Davant la singularitat de determinades especialitats impartides en els cursos organitzats per l'IVASPE, així com l'evident necessitat que siguen membres de la policia local els que exercisquen les funcions del personal instructor, tant l'AVSRE com l'Ajuntament coincidixen a considerar d'interés esta col·laboració, a fi de potenciar la formació, de tal forma que repercutisca en un ensenyament de qualitat i siga beneficiós per a l'acompliment dels futurs membres de policia local.  
  
  
Cinqué. Que la Llei 8/2010, de 23 de juny, de règim local de la Comunitat Valenciana, disposa en l'article 111.1 que les entitats locals de la Comunitat Valenciana podran cooperar entre si o amb l'administració (…) de la comunitat autònoma a través de convenis.  
Per tot el que s'ha exposat i de conformitat amb la normativa anteriorment ressenyada, les parts acorden subscriure el present conveni singular per a l'encàrrec de gestió que consistix a desenvolupar l'activitat d'instrucció policial, en els cursos d'accés a les diferents escales i categories de la policia local organitzats per l'IVASPE, que es regirà per les següents:  
  
Clàusules  
  
Primera. Objecte  
Constituïx l'objecte del present conveni entre l'AVSRE i l'Ajuntament, l'adhesió al conveni marc subscrit l'11 d'octubre de 2023, entre l'AVSRE i la FVMP, mitjançant la formalització d'un encàrrec de gestió perquè, a través dels efectius que es determinen del seu cos de policia local, impartisquen l'especialitat d'instrucció policial en els cursos selectius d'accés a les diferents escales i categories de policia local organitzats per l'IVASPE, de tal manera que transferisquen a l'alumnat, en la condició de personal docent col·laborador, les experiències, destreses i habilitats que han anat adquirint al llarg de la seua trajectòria com a funcionaris de carrera dels cossos de policia local, i servisquen com a referents per al futur acompliment de les funcions atribuïdes als funcionaris de policia local.  
Les activitats de formació objecte de l'encàrrec de gestió tindran un caràcter merament material i tècnic, sense que en cap cas la realització supose la cessió de la titularitat per part de l'AVSRE ni dels elements substantius del seu exercici, ja que és responsabilitat de l'AVSRE dictar tots els actes o les resolucions de caràcter jurídic que donen suport, o en els quals s'integren, les activitats materials objecte de l'encàrrec de gestió.  
  
Segona. Àmbit subjectiu d'aplicació  
Són parts del present conveni, d'una banda, l'AVSRE, a través de l'IVASPE, com a òrgan encarregat d'organitzar els cursos selectius que han de comptar amb personal instructor, a més d'òrgan encarregador.  
  
D'altra banda, l'Ajuntament, com a òrgan encarregador, que estant associat a la FVMP i mitjançant el seu cos de policia local, resulta interessat a coadjuvar amb l'activitat d'instrucció policial en els cursos formatius organitzats per l'IVASPE, adherint-se a l'estipulat en el conveni marc subscrit l'11 d'octubre de 2023 entre l'AVSRE i la FVMP.  
  
  
Tercera. Mitjans d'execució  
L'Ajuntament posarà a la disposició de l'AVSRE, amb destinació en l'IVASPE, un llistat d'efectius que lliurement determinen per a la realització de les tasques encarregades.  
Les accions formatives que necessiten les tasques d'instrucció necessitaran la presència de determinats efectius tant en el torn de matí com en el torn de vesprada, en el cas que es realitzen cursos amb eixe horari, el nombre del qual variarà en funció del volum de l'alumnat que participe en esta formació. A més, es disposarà d'un altre efectiu que tindrà encarregades les labors de coordinació. La selecció d'este personal, tenint en compte el llistat prèviament emés, es durà a terme per l'IVASPE fins a cobrir les seues necessitats, mitjançant el procediment que estime més oportú, sent publicitat el mateix, en qualsevol cas.  
  
Les activitats encarregades, de conformitat amb l'article 11.2 de la Llei 40/2015, d'1 d'octubre, de règim jurídic del sector públic, seran exercides a l'empara dels paràmetres i criteris prèviament determinats per l'IVASPE, a fi d'homogeneïtzar i coordinar la instrucció policial, a l'efecte que l'alumnat reba una formació coherent, estructurada i uniforme.  
A fi de substanciar esta homogeneïtzació, als efectius del cos de policia local de l'Ajuntament, que desenvolupen l'activitat encarregada, rebran per part de l'IVASPE un curs formatiu en què queden fixats els paràmetres i criteris d'actuació requerits per este Institut.  
  
  
Quarta. Obligacions de les parts i finançament de l'encàrrec de gestió  
L'Ajuntament designarà, mitjançant l'elaboració d'un llistat que posarà a la disposició de l'AVSRE, amb destinació en l'IVASPE, a aquells efectius del seu cos de policia local que siguen els encarregats de materialitzar l'activitat encarregada en els cursos selectius organitzats per l'IVASPE, que serà exercida en la forma i mode que este Ajuntament lliurement determine.  
En contraprestació, l'AVSRE, quedarà obligada a abonar a l'Ajuntament una quantitat econòmica destinada a compensar els servicis prestats de manera extraordinària pels seus efectius de policia local.  
Esta quantia variarà en funció del nombre d'hores d'instrucció policial prestades per cada efectiu de policia local que s'haja precisat en els diferents cursos organitzats per l'IVASPE, a raó de vint euros (20 €) per hora realment exercida en l'activitat encarregada, si bé s'establix com a import màxim a abonar a l'Ajuntament la quantia de dues mil trenta euros (2.030 €).  
En finalitzar cada curs selectiu en què s'haja utilitzat personal instructor, l'import de la contraprestació concreta a satisfer a l'Ajuntament encarregat vindrà determinat en este moment, mitjançant certificació expedida per l'IVASPE, una vegada verificada la documental obrant, en què queden acreditades les hores realment exercides en les labors d'instrucció per cada efectiu de policia local, que seran obtingudes mitjançant el resultat de multiplicar les hores acreditades per la quantia prèviament estipulada de 20 euros. Després de la seua certificació i conformitat es procedirà a l'abonament.  
L'abonament de la contraprestació que corresponga pels cursos s'efectuarà amb càrrec al capítol II, de la secció, «Servici i programa pressupostari 78.36.16.4158.637.70», de l'Agència Valenciana de Seguretat i Resposta a les Emergències, del pressupost de la Generalitat Valenciana.  
  
Quinta. Òrgan mixt de seguiment i control de les actuacions  
Es crea un òrgan mixt de seguiment i control format per dos representants de l'AVSRE i dos representants de l'Ajuntament.  
La persona titular de la direcció de l'AVSRE nomenarà els representants d'esta, així com a la persona que assumisca la presidència de l'òrgan mixt. La presidència dirimirà amb el seu vot els empats.  
L'ajuntament designarà els seus representants, així com a la persona que assumisca la secretaria de l'òrgan mixt de seguiment i control.  
L'òrgan mixt de seguiment i control serà l'encarregat de supervisar l'execució del conveni, així com d'adoptar les decisions i dictar les instruccions necessàries amb la finalitat d'assegurar la realització de les activitats correcta, incloent, a este efecte, la solució, en primera instància, de les controvèrsies d'interpretació i compliment que puguen plantejar-se.  
Durant la vigència del conveni, l'òrgan mixt de seguiment i control es reunirà, de manera ordinària, almenys una vegada abans del venciment, sense perjudici que, de manera extraordinària i quan així es considere oportú, es reunisca les vegades que se siguen pertinents i resulten necessàries.  
  
Sexta. Vigència  
El present conveni singular, pel qual es formalitza l'encàrrec de gestió, tindrà eficàcia des de la data de la signatura i hi mantindrà la vigència fins al 31 de desembre de 2023.  
No obstant l'anterior, tal com s'estipula en la clàusula sexta del conveni marc subscrit entre l'AVSRE i la FVMP del qual el present conveni singular deriva, en el cas que l'Ajuntament haguera atés la sol·licitud de col·laboració del director general de l'AVSRE, de 17 de febrer de 2023, per la qual s'instava la cooperació dels ajuntaments que resultaren interessats, mitjançant l'aportació d'efectius dels seus cossos de policia local, per a exercir les funcions de personal instructor en els cursos selectius d'accés a les diferents escales i categories de policia local organitzats per l'IVASPE iniciats a partir de l'1 de gener de 2023, seran imputables al present conveni les despeses derivades de la prestació de l'activitat d'instrucció policial que haja sigut executada de manera extraordinària pels seus efectius, sempre que estiga degudament justificada i s'haja realitzat en ocasió del desenvolupament de les accions formatives iniciades des de principis de l'any corrent, tenint en compte la cobertura pressupostària necessària, atés que es pretén la continuïtat dels seus servicis en resultar coincidents amb l'objecte i altres condicions convingudes.  
  
  
Sèptima. Naturalesa, normativa i jurisdicció  
Este conveni d'encàrrec de gestió té naturalesa administrativa, si bé queda sostret de la normativa aplicable a la contractació del sector públic, de conformitat amb l'article 6 de la Llei 9/2017, de 8 de novembre, de contractes del sector públic.  
De la mateixa manera queda també al marge del que es regula, a propòsit dels convenis, en el capítol VI, del títol preliminar de la Llei 40/2015, d'1 d'octubre, de règim jurídic del sector públic, en virtut de l'article 48.9, per tant haurà de seguir les normes específiques per als encàrrecs de gestió, així com les normes bàsiques d'estabilitat pressupostària i sostenibilitat financera, atés que es finançaran les activitats objecte de l'encàrrec, substanciant-se la tramitació de conformitat amb el que es disposa en el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en tractar-se d'un conveni que instrumenta un encàrrec de gestió entre diferents administracions públiques.  
L'existència de qualsevol tipus de discrepància entre les parts, en relació amb la interpretació o execució del conveni, que no s'haja pogut resoldre en el si de l'òrgan mixt de seguiment i control, es resoldrà d'acord amb el que, a este efecte, determinen els jutjats i tribunals de l'ordre jurisdiccional contenciós administratiu.  
No obstant això, qualsevol de les parts podrà procedir a la resolució del conveni si no es complixen les obligacions per qualsevol d'estes en els termes acordats, així com també quan concórrega alguna altra de les causes d'extinció establides en la clàusula novena.  
Contra el present conveni es podrà interposar un recurs jurisdiccional contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, conforme establix l'article 10 de la Llei 29/1998, de 13 de juliol, de la jurisdicció contenciosa administrativa.  
  
Octava. Protecció de dades i seguretat de la informació  
En tot cas, els ajuntaments dels quals depenguen els cossos de policia local encarregats tindran la condició d'encarregat del tractament de les dades de caràcter personal als quals pogueren tindre accés en execució del present encàrrec de gestió, i se'ls aplicarà el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals, així com en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades.  
  
Per consegüent, les parts no aplicaran estes dades ni les utilitzaran per a finalitats diferents a la prestació de l'objecte del present encàrrec, i no les comunicaran, ni tan sols per a conservar-les a altres persones físiques o jurídiques, excepte en els casos previstos legalment.  
Les parts es comprometen a adoptar les mesures de caràcter tècnic i organitzatiu necessàries que garantisquen la seguretat de les dades de caràcter personal i eviten la seua alteració, pèrdua de tractament i accés no autoritzat, tenint en compte l'estat de la tecnologia, la naturalesa de les dades emmagatzemades i els riscos als quals estan exposats, provinguen de l'acció humana o del medi físic o natural.  
A este efecte, la informació relativa al tractament i protecció de dades de caràcter personal que resulte de l'execució d'este conveni es troba disponible en l'enllaç següent:  
https://participacio.gva.es/es/registre-de-tractament-de-dades  
  
Novena. Causes d'extinció  
El present conveni, a més del que es preveu en la clàusula setena, podrà extingir-se per les causes següents:  
a) El transcurs del termini de vigència.  
b) La impossibilitat sobrevinguda de complir el fi.  
c) Subscripció d'un nou conveni que substituïsca al present.  
d) L'acord unànime de les parts.  
e) L'incompliment de les obligacions i compromisos assumits per part d'algun dels signants. En este cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o els compromisos que es consideren incomplits. Si transcorregut el termini indicat en el requeriment persistira l'incompliment, s'entendrà resolt el conveni. La resolució del conveni per esta causa podrà comportar la indemnització dels perjudicis causats que seran valorats, si és el cas, per l'òrgan mixt de seguiment i control.  
f) Per decisió judicial declaratòria de la nul·litat del conveni.  
g) Per qualsevol altra causa diferent de les anteriors previstes en el mateix conveni o en altres lleis.  
Si quan concórrega qualsevol de les causes d'extinció del conveni existixen actuacions en curs d'execució, les parts podran acordar la continuació i la finalització de les actuacions en curs que consideren oportunes i establir un termini improrrogable per a la finalització, transcorregut el termini haurà de realitzar-se la liquidació d'estes.  
  
Dècima. Publicitat  
Es donarà l'oportuna publicitat activa al present conveni en el Portal de Transparència de la Generalitat, conforme establixen els articles 12.1 i 21 de la Llei 1/2022, de 13 d'abril, de transparència i bon govern de la Comunitat Valenciana. A més, i de conformitat amb l'article 11.3.b de la Llei 40/2015, d'1 d'octubre, de règim jurídic del sector públic, el conveni haurà de publicar-se en el Diari Oficial de la Generalitat Valenciana, ja que es tracta del butlletí oficial de l'òrgan encarregador, sense perjudici de la publicació en altres butlletins oficials.  
  
I, en prova de conformitat amb tot el que s'ha esmentat més amunt, en l'exercici de les facultats que legalment corresponen a cadascun dels signants, i amb l'obligació a les administracions públiques que cadascú representen, se signa el present conveni d'encàrrec de gestió.  
  
València, 29 de desembre de 2023  
Per l'AVSRE:  
Elisa María Núñez Sánchez  
  
Sagunt, 26 de desembre de 2023  
Per l'Ajuntament:  
Dario Moreno Lerga.